ΓΡΑΠΤΗ ΕΡΩΤΗΣΗ E-1136/97 υποβολή: Carlos Pimenta (PPE), Willy De Clercq (ELDR), Franco Malerba (UPE), Carole Tongue (PSE) και Giorgos Dimitrakopoulos (PPE) προς το Συμβούλιο (24 Μαρτίου 1997)

Θέμα: Κατάσταση στο Ευρωπαϊκό Σχολείο Βρυξελλών Ι (Uccle)

Οι Ευρωπαϊκές Κοινότητες (καθώς και τα κράτη μέλη) είναι συμβαλλόμενα μέρη της Σύμβασης περί καθεστώτος των Ευρωπαϊκών Σχολείων (απόφαση 94/557/ΕΚ, ΕΥΡΑΤΟΜ ((ΕΕ L 212 της 17.8.1994, σελ. 1)) και 94/558/ΕΚΑΧ ((ΕΕ L 212 της 17.8.1994, σελ. 15)) της 17ης Ιουνίου 1994). Οι Ευρωπαϊκές Κοινότητες εξάλλου, μέσω του άρθρου Α-327 του Γενικού Προϋπολογισμού 1997, συμβάλλουν με ποσόν ύψους 98.302.000 Ecu στη χρηματοδότηση των σχολείων και συγκεκριμένα με 6.255.298 Ecu για τις δαπάνες λειτουργίας των ακινήτων και με 5.896.683 Ecu για τις δαπάνες εξοπλισμού και λειτουργίας.

Υπό αυτές τις συνθήκες ποιές πρωτοβουλίες προτίθεται να αναλάβει το Συμβούλιο ώστε να αντιμετωπίσει την ανησυχητική κατάσταση που δημιουργήθηκε στο Ευρωπαϊκό Σχολείο Βρυξελλών Ι (Uccle), λαμβάνοντας υπόψη τα ακόλουθα:

- Ο Υπουργός Δημοσίων Έργων του Βελγίου, καθώς και η Διεύθυνση Κτιρίων, προτίθενται να κτίσουν παράρτημα στο Ευρωπαϊκό Σχολείο Βρυξελλών Ι προκειμένου να υποδεχθεί τμήμα του δημοτικού στην τοποθεσία της Rue Berkendael, δίπλα στο μελλοντικό «Ομοσπονδιακό Κέντρο Κλινικής Παρατήρησης Σεξουαλικών Εγκληματιών» που προβλέπεται στο πλαίσιο της νομοθεσίας για τη σεξουαλική κακομεταχείριση των ανηλίκων (απόφαση του Συμβουλίου Υπουργών του Βελγίου της 30.8.1996),

- γονείς μαθητών του Ευρωπαϊκού Σχολείου (ψήφισμα της Γενικής Συνέλευσης της Ένωσης Γονέων, 30.1.1997) «απορρίπτουν κατηγορηματικά το σχέδιο αυτό. Εκφράζουν τον αποτροπιασμό τους για το ότι οι βελγικές αρχές μπόρεσαν να διατυπώσουν μια τέτοια πρόταση και εκπλήσσονται που ο διευθυντής του σχολείου την απεδέχθη»,

- η Διεύθυνση Κτιρίων προχωρεί στις μελέτες και λοιπές προπαρασκευαστικές ενέργειες ενώ το Ανώτερο Συμβούλιο του Σχολείου δεν έχει ακόμη γνωμοδοτήσει όσον αφορά την επιλογή του χώρου,

- τα ευρωπαϊκά θεσμικά όργανα, βάσει της σταθερής νομολογίας του Ευρωπαϊκού Δικαστηρίου έχουν γενικό καθήκον αρωγής έναντι του προσωπικού τους και δεν μπορούν επομένως να αγνοήσουν την ομόφωνη γνώμη της Ένωσης Γονέων που ως επί το πλείστον είναι υπάλληλοι της Ένωσης.

Απάντηση (14 Ιουλίου 1997)

Οπως γνωρίζουν οι αξιότιμοι βουλευτές, το Συμβούλιο της Ενωσης δεν έχει άμεση εξουσία εκ του νόμου όσον αφορά τη διοίκηση και την οργάνωση των Ευρωπαϊκών Σχολείων. Τα ζητήματα αυτά διέπονται από τη διακυβερνητική σύμβαση με την οποία η Επιτροπή εκπροσωπεί τα συμφέροντα των Ευρωπαϊκών Κοινοτήτων σε επίπεδο Ανωτάτου Συμβουλίου.

Ωστόσο, ο Γενικός Γραμματέας του Συμβουλίου, ως αρμόδια για τους διορισμούς αρχή, γωνρίζει πολύ καλά τις δυσκολίες που ανέκυψαν και στα δύο ευρωπαϊκά σχολεία λόγω των καθυστερήσεων που σημειώθηκαν στην ανέγερση του νέου τρίτου ευρωπαϊκού σχολείου.

Σε σχέση με τα προβλήματα αυτά, δόθηκαν απαντήσεις απ' ευθείας από τον Πρόεδρο της CISHIC της επιτροπής που είναι αρμόδια για τις σχέσεις μεταξύ Βελγίου και διεθνών οργάνων, ο οποίος ενημέρωσε το Γενικό Γραμματέα για τα μέτρα που έχουν λάβει μέχρι σήμερα οι βελγικές αρχές.

Ωστόσο, η επιρροή του Συμβουλίου σ' αυτόν τον τομέα είναι εξαιρετικά περιορισμένη και συνιστάται στους αξιότιμους βουλευτές να θέσουν τα προβλήματα αυτά στις υπηρεσίες της Επιτροπής, οι οποίες εκπροσωπούνται στο Ανώτατο Συμβούλιο.